Lögreglan í Michigan í Bandaríkjunum handtók snemma í morgun foreldra drengs sem skaut fjóra nemendur til bana í Oxford-menntaskólanum skammt frá Detroit á þriðjudag. Faðirinn keypti morðvopnið fjórum dögum fyrir voðaverkið. Foreldrarnir hafa verið ákærðir fyrir morð af gáleysi.
James og Jennifer Crumbley var gert að mæta fyrir rétt í gær. Þegar þau létu ekki sjá sig auglýsti lögreglan eftir þeim. Þegar það bar ekki árangur var þeim sem gæti gefið upplýsingar um dvalarstað þeirra heitið tíu þúsund bandaríkjadölum. Í gær komst lögreglan á sporið, Crumbley hjónin höfðu tekið fjögur þúsund bandaríkjadali út úr hraðbanka og bíllinn þeirra fannst seint í gærkvöldi eftir ábendingu vegfaranda. Í morgun voru þau gripin í kjallara vöruhúss um 60 kílómetra frá menntaskólanum. Á föstudag fyrir viku fór James Crumbley í verslun og keypti hálf sjálfvirka byssu. Með honum í för var 15 ára sonur hans, Ethan. Sama dag birti Ethan mynd af sér með byssunni á samfélagsmiðlum sem hann kallaði hana nýju elskuna sína.
Lögreglan segir að strákurinn hafi tekið upp myndband á símann sinn daginn fyrir voðaverkið þar sem hann greindi frá því að hann ætlaði að láta til skarar skríða daginn eftir. Kennari stóð drenginn að því að leita að vopnum á netinu og skólayfirvöldum var gert viðvart. Í kjölfarið var móður drengsins greint frá því sem gerst hafði. Móðirn sendi syninum þau skilaboð að hún væri honum ekki reið en að hann yrði að passa sig á því að láta ekki góma sig.
Daginn eftir mætti Ethan Crumbley í skólann og skaut fjóra nemendur á aldrinum 15-17 ára til bana og særði sjö aðra, þar á meðal einn kennara við skólann.
Saksóknari í Oakland-sýslu, Karen McDonald, segir að Crumbley-hjónin eigi yfir höfði sér fjórar ákærur fyrir manndráp af gáleysi.